
			Tämän kirjan henkilöitä:

			- Emilie Haugen, torpparin tytär

			- Solfrid Haugen, Emilien äiti

			- Magnar Haugen, Emilien isäpuoli

			- Knut ja Didrik, Emilien velipuolet

			- Halvor Lien, Lian pientilan perillinen

			- Ola Teigen, pientilallisen poika ilman perintöoikeutta, matkustanut Amerikkaan

			- Nesetin Karen, raskaana oleva pientilallisen tytär, joka tavoittelee Halvoria

			- Jon Salstad, Salstadin suurtilan perillinen

			- Sara, voudin tytär, Jonin kihlattu

			- Jorunn Salstad, Salstadin emäntä

			- Kapteeni Even P. Conrad, Stodin komppanian päällikkö

			- Jacob Lundplassen, torppari ja leskimies

			- Guri Hansplassen, kutsumanimeltään Musta-Guri, leski ja tietäjävaimo, Nesetin Karenin täti

			- Anna Walther, saksalaisen kauppiaan leski, Jorunnin vanhin sisar, pitää tyttökoulua Trondhjemissä

			- Hans Anders Aas, tukkukauppias

			- Jens Christian Aas, perijä

			- Gottfred Aas, Kristiansundissa asuva poikamies

			- Grace Hellmann, konsuli Hellmannin tytär

			Kirjailijan selvennys:

			Sepitetyn tarinan henkilöt ovat kuvitteellisia. Tarina sijoittuu kuitenkin mahdollisimman todenmukaisesti historialliseen aikaan ja maantieteelliseen paikkaan. Olen keksinyt monien tilojen nimet, ja myös Salstadin suurtilan nimi on keksitty. Sama koskee useita viranomaisia ja joitakin merkittäviä historiallisia henkilöitä. Näin olen halunnut korostaa, että hahmoni ovat selkeästi vain romaanihenkilöitä. Mahdolliset yhtäläisyydet oikeasti eläneiden historiallisten henkilöiden kanssa ovat sattumanvaraisia ja tahattomia.

		

	
		
			Edellinen osa päättyi näin:

			”Ilmoitus oli perätön, ja Jacob oli varmasti koko jutun takana”, Emilie sanoi.

			”Niin, sillä eihän voi olla, että sinulla… että sinulla olisi mitään sellaisia ajatuksia”, Halvor mutisi.

			”Ei, ei ole”, Emilie vastasi rauhallisesti. ”Siitä olet itse pitänyt huolen, Halvor. Pidän sinusta monin tavoin, mutta en tunne mitään sellaista sinua kohtaan.” Häntä hämmästytti, että hän pystyi puhumaan asiasta niin selkeästi ja suoraan. Hän tunsi itsensä paljon varmemmaksi kuin Halvor. Hän oli tosiaan muuttunut.

			”Ei, se on ymmärrettävää.” Halvor nyökkäsi synkästi.

			”Sinun on vain avioiduttava Karenin kanssa, kuten olet luvannut”, Emilie sanoi. ”Toivotan teille molemmille kaikkea hyvää.”

			Halvor nyökkäsi, ja hartiat lysyssä ja niska kumarassa hän maleksi kadulle johtavalle portille.

			”Hitto vie! Olisi niin pirun houkuttelevaa vain lähteä käpälämäkeen”, hän mutisi ja huokaisi taas raskaasti. Emilie ei vastannut mitään, mutta ajatteli, ettei ollut koskaan nähnyt surullisempaa näkyä kuin Halvor Lien laahustamassa ulos portista ja katoamassa näkyvistä. Emilie palasi sisään ja yritti ajatella suuria hääjuhlia. Näky tiehensä laahustavasta Halvorista palasi kuitenkin jatkuvasti hänen mieleensä. Hän pelkäsi, että vielä tapahtuisi jotain kohtalokasta.

		

	
		
			1

			Steinkjerissä lauantaina 19. heinäkuuta 1879:

			Enää seitsemän päivää häihin, joissa Emilie Haugen olisi voudin tyttären Saran kaasona. Pelkkä ajatuskin kauhisti Emilietä, ja hän takertui reittilaivan kaiteeseen. Hän oli matkalla kotiin Stenkjær Dampskibsselskab -varustamon Kong Oscarilla. Hän katseli peräkannelta Steinkjerin Rødhammerenin laituria, johon höyrylaiva oli pian rantautumassa. Matka Trondhjemistä oli kestänyt kokonaisen päivän. Laiturilla oli väkeä ja hevosvaunuja laivaa vastassa, ja Emilie tähysteli, näkyisikö tuttuja.

			Hän huomasi melkein heti nuoren miehen tuijottavan häntä laiturilta. Muita päätä pitempi mies erottui helposti.

			Sää oli selkeä ja aurinkoinen. Voimakas kaakkoistuuli oli kuitenkin keinuttanut höyrylaivaa sen verran, että osa matkustajista oli tullut merisairaaksi. Myös Emilien matkaseurueeseen kuuluva leskirouva Anna Walther oli ollut vähällä antaa ylen. Rouva seisoi nyt Emilien vieressä haukkaamassa raitista ilmaa. Hänellä oli jo parempi olo, sillä aallokko oli rannikolla pienempää. Emilie oli kiitollinen säästyttyään pahoinvoinnilta. Häntä kuitenkin jännitti kovasti, mitä tuleman piti.

			”Tuolla on Jon Salstad!” huudahti nuori ja hyvin pukeutunut herra Emilien toisella puolella osoittaen laituria.

			”No niinpä onkin”, Emilie vastasi, sillä Jonin hänkin oli juuri huomannut. Hän vilkaisi nopeasti Jens Christian Aasin lempeisiin kasvoihin ja pani merkille yhdennäköisyyden Jonin kanssa. Toki he olivatkin serkuksia, ja serkkuja he olivat myös Emilielle tämän edesmenneen isän Odd Aasin kautta.

			Emilien seurueessa matkusti myös Gottfred Aas. Hän seisoi vaiti Annan vieressä ja tuijotti väkijoukkoa laiturilla. Emilie oli jutellut Gottfredin kanssa kahden kesken laivan kaiteen äärellä heidän ohittaessaan Tautran. Hänelle oli jäänyt keskustelusta hyvä mieli.

			Aasin sisaruksista puuttui enää vain Jens Christianin isä Hans Anders, kun ei lasketa edesmennyttä Oddia tai Jorunnia, jonka luo he olivat matkalla. Tukkukauppias saapuisi muutaman päivän kuluttua vaimonsa Wilhelminan kanssa.

			Höyrykone puksutti ja potkuri myllersi merta laivan peruuttaessa. Se kääntyi sulavasti paikalleen laiturin viereen. Ihmiset väistyivät merimiesten tieltä, kun nämä tulivat kiinnittämään köydet ja laskemaan maihinnoususillan paikalleen. Emilien koko matkaseurue matkusti ensimmäisessä luokassa, mikä oli Emilielle aivan uusi ja miellyttävä kokemus. Hänen ei tarvinnut edes kantaa matkatavaroitaan astuessaan maihin seurueensa viimeisenä Anna-tädin perässä. Anna olisi mieluiten pitänyt häntä käsikynkästä, mutta pelottavan jyrkkä maihinnoususilta oli siihen liian kapea.

			Anna lähestyi kuuttakymmentä eikä ollut enää yhtä vetreä kuin ennen, ja lisäksi hän oli pulskistunut vuosien varrella. Hän tarttui Jens Christiania kyynärpäästä. Gottfred asteli heidän edellään ja oli ilmeisesti huomannut isäntänsä väkijoukosta laiturilla. Myös Emilie näki kapteeni Even P. Conradin eturivissä Jonin vieressä. Hän ei erottunut joukosta ainoastaan univormunsa vaan myös uljaan olemuksensa ansiosta. Hän hymyili viikset väristen. Mies vaikutti niin innostuneelta ja iloiselta, että Emilienkin oli pakko hymyillä.

			Hänen takanaan tulivat muut ensimmäisen luokan matkustajat, joten hän ei voinut vitkastella maihinnousussa vaan meni heti tervehtimään. Emilien olisi tehnyt mieli heittäytyä leveäharteisen Jonin kaulaan. Sitä hän ei kuitenkaan voisi tehdä muiden nähden. Täkäläiset eivät saisi tietää hänen ja Jonin olevan serkuksia. Asiasta tietämättömille Emilie oli vain köyhä torpparin tytär, vaikka olikin pukeutunut mekkoon, takkiin, bonettiin ja nappisaapikkaisiin. Ennen kaikkea hänen piti esiintyä Anna Waltherin palvelustyttönä, jota hän toki olikin. Helppoa teeskentely ei kuitenkaan ollut, kun hän punastellen tarttui Jonia kädestä ja niiasi kunnioittavasti.

			”Tervetuloa, rakas Emilie”, mies sanoi hymyillen. ”Sara odottaa sinua kotona. Asut aluksi hänen luonaan Steinkjerissä.”

			Emilie yllättyi. Hän oli aikonut mennä kotiin Stodiin tapaamaan äitiään ja veljiään ja isäpuoltaankin, vaikkei miestä kaivannutkaan. Magnar ei ollut koskaan pitänyt Emiliestä. Hän tiesi, ettei ollut Emilien isä, mutta pitikö Emilietä rangaista siitä? Ei, Emilie ei todellakaan kaivannut juroa tuppisuuta Magnar Haugenia.

			”Saralla ja sinulla on varmasti paljon puhuttavaa”, Jon selitti huomattuaan Emilien hämmennyksen. ”Pääset totta kai käymään kotona Haugenissa ja Salstadissa ennen häitä. Älä sitä murehdi.”

			”Tervetuloa taas, nuori neiti!” Gottfredin vieressä seisova kapteeni Conrad huudahti ojentaen kätensä. Mies hymyili ja iski hilpeästi silmää. Upseeri löi saappaidensa kannat yhteen ja kumarsi Emilien niiatessa syvään. Emilie hymyili, sillä hän piti Conradista huolimatta miehestä liikkuvista juoruista. Hän tiesi äitinsäkin pitävän kapteenista. Sekin oli salaisuus, vaikkei komean kapteenin ja vaatimattoman torpparin vaimon välille syntynyt ystävyys ollut mitenkään sopimatonta. Kapteeni Conrad oli yksi harvoista, joka tiesi, kuka Emilien isä oli.

			”Kiitos paljon, herra kapteeni”, Emilie vastasi tuntien sisimmässään sekä riemua että lämpöä. Myös Gottfred-setä hymyili. Mies hieroi käsiään yhteen ja vaikutti iloiselta tavattuaan uuden ystävänsä, joka majoittaisi hänet virkataloonsa. Kaksikko oli löytänyt yhteisen sävelen Trondhjemissä jokin aika sitten, ja matkalla tänne Gottfred oli maininnut jotain kirjeistä, joita he olivat toisilleen kirjoittaneet. Ilmeisesti he olivat pitäneet yhteyttä.

			Kong Oscarin miehistö ja ekspeditöörin väki kantoivat matkatavarat ensimmäisestä luokasta maihin ja ahtoivat ne vaunuihin. Jon ohjasi nelipyöräisiä kuomuvaunuja, joiden eteen oli valjastettu kaksi hevosta. Kapteeni Conradin tuittupäinen ori veti nopeita kaksipyöräisiä kiesejä. Ihmiset tekivät vaunuille tilaa. Gottfred ja komppanianpäällikkö katosivat pölypilveen jo ennen kuin Jon oli ehtinyt irrottaa hevosiaan, mutta pian myös Salstadin vaunut kiisivät maantiellä. Jonin ohjaamat hevoset olivat kovia menijöitä nekin, mutta mies ajoi varovasti Anna-tädin vuoksi. Anna ja Emilie istuivat vierekkäin takapenkillä. Jens Christian oli asettunut Jonin viereen kuskinpukille, joten etupenkki oli voitu lastata täyteen matkatavaroita.

			Anna sulki väsyneenä silmänsä Emilien katsellessa edessä istuvia miehiä. Jon ja Jens Christian olivat kuin veljekset tai parhaat ystävät. Heillä oli aina hauskaa yhdessä, ja jollain tavalla Emilie rakasti heitä molempia. Jos hän joskus menisi naimisiin, hän toivoi löytävänsä serkkujensa kaltaisen miehen. Se oli kuitenkin sen ajan murhe. Emilien täytyi aina välillä muistuttaa itseään siitä, ettei hänellä ollut kiire sitoutua.

			Ennen pitkää he saapuivat jokisuun molemmille puolille levittäytyvään Steinkjerin kaupunkiin. Kun he pysähtyivät voudin upean residenssin eteen, Sara juoksi heitä vastaan sisältä. Hän kohotti helmojaan toisella kädellään ja vilkutti innostuneena toisella.

			”Emilie! Vihdoinkin olet täällä!” hän kiljaisi niin, että ääni kuului varmasti kaupungin laitamille asti.

			”Niin, vihdoin ja viimein”, Emilie vastasi. Hän puri alahuultaan hymyillessään. Sara vaikutti vilpittömän iloiselta nähdessään hänet. Jens Christian hyppäsi alas ja ojensi Emilielle kätensä tämän noustessa vaunuista. Sara halasi Emilietä nauraen riehakkaasti. Sen jälkeen Sara tervehti Annaa ja Jens Christiania. Hän oli tavannut molemmat Trondhjemissä perheen selvitellessä menneisyyttään. Lopulta Jon hyppäsi vaunuista ohjakset kädessään ja halasi tulevaa morsiantaan. Paikalle saapunut palvelustyttö otti Emilien matkatavarat, ja sen enempää viivyttelemättä Jon jatkoi matkaa Jens Christianin ja Annan kanssa. Oli jo myöhäinen ilta, joten heillä ei ollut aikaa jäädä rupattelemaan. Tosin nopeat hevoset taittoivat matkan Salstadiin runsaassa puolessa tunnissa.

			”Minun täytyy tunnustaa jotain”, Sara sanoi hiljaa kävellessään käsikynkkää Emilien kanssa suurelle ulko-ovelle.

			”No mitä?” Emilie kysyi hymyillen. Tyttöjen välit olivat yhtä lämpimät kuin ennenkin.

			”Otin vapauden kertoa äidille ja isälle, kuka isäsi on”, Sara sanoi anteeksipyytävästi. ”Minun ei ehkä olisi pitänyt, mutten voinut muuta, koska äiti ei olisi halunnut torpparin tytärtä kaasokseni. He vakuuttivat pitävänsä asian omana tietonaan.”

			”Vai niin.” Emilie hengitti syvempään. Aika moni tiesi jo asiasta, joten olisi ihme, jos se pysyisi salaisuutena. Varsinkin kun Saran vanhemmille oli niin tärkeää, että kaaso oli hyvästä perheestä. Pysyisivätkö he vaiti vai kertoisivat salaisuuden eteenpäin?

			”Minun olisi pitänyt jättää kertomatta!” Sara huudahti ja pysähtyi oven eteen. Hän oli purskahtamaisillaan itkuun.

			”Älä sitä mieti”, Emilie lohdutti. ”Ei sille enää mitään voi, mutta toivon, etteivät huhut lähde liikkeelle.”

			”Pyydän heitä vielä vaikenemaan asiasta”, Sara lupasi.

			”Ei tässä varmaan mitään hätää ole”, Emilie sanoi hymyillen kireästi. ”Unohda koko juttu.”

			”Toivon todella, etten pilannut mitään, Emilie.” Sara huokaisi pää kallellaan. ”Olen pohtinut asiaa paljon. Ja tiedätkö mitä? En oikein ymmärrä, miksi asia on pidettävä salassa.”

			”Niin se vain on”, Emilie totesi.

			”Miten niin? Eikö olisi hyvä, että se tulisi julki?” Sara kysyi. ”Miksi Magnar Haugenin tunteita pitää suojella ennemmin kuin sinun tunteitasi?”

			Se oli hyvä kysymys. Emilie ei osannut vastata siihen, paitsi että hän ajatteli ennen kaikkea äitiään, ei isäpuoltaan. Äidinhän täytyi sentään elää miehensä kanssa vielä vuosikausia. Magnar Haugen tunsi helposti häpeää, mikä teki hänestä pahantuulisen. Emilie olisi halunnut selittää asian, mutta Sara vei häntä jo vanhempiensa luo.

		

	
		
			2

			Solfrid Haugenin olisi oikeastaan pitänyt jo lähteä kotiin, sillä hän oli työskennellyt Salstadissa koko päivän. Hän vastasi kaikkien häävalmisteluiden valvomisesta, joten vahdittavaa riitti. Lisäksi hän pelkäsi koko ajan unohtavansa jotakin. Suurtilalla tehtiin edelleen heinää, ja kaikki muut askareet oli toimitettava siinä sivussa. Heinät oli saatava suojaan silloin, kun ne olivat kuivia. Solfrid osallistui myös heinäntekoon. Työväki oli kuitenkin jo lopettanut siltä päivältä ja aloittanut viikonlopun vieton, joten vihdoinkin hän pystyi taas miettimään häitä. Varsinkin vieraita, joiden oli määrä saapua jo tänään. Solfrid halusi nähdä heidät ennen kotiinlähtöään.

			Viimeiset auringonsäteet siivilöityivät rakennusten lomasta luoden pihamaalle pitkiä varjoja. Solfrid kiersi päärakennuksen ja katseli marjatarhan viereen pystytettyjä sotilastelttoja. Ajatukset siirtyivät heti kapteeni Conradiin, jolta he olivat lainanneet teltat. Kun kapteeni oli saapunut sotilaiden kanssa pystyttämään niitä, Solfrid oli päässyt keskustelemaan hänen kanssaan kahdestaan. Keskustelu oli saanut Solfridin tunteet kuohumaan, sillä hän tunsi pelottavan vahvaa yhteenkuuluvuutta miehen kanssa. Tunnekuohuun vaikutti myös se, mitä kapteeni oli sanonut.

			”Gottfredin mielestä kaiken täytyy tulla päivänvaloon häiden aikana. Ihmisten on saatava tietää totuus. Olen samaa mieltä.”

			”Ei kai sentään kaikkea meistä kahdesta?” Solfrid oli kysynyt katsomatta mieheen, sillä hän uskoi jonkun pitävän heitä silmällä.

			Miehen vastaus upposi syvälle hänen sydämeensä.

			”Ei, rakas Solfrid”, mies oli sanonut. ”Meidän on pidettävä lämpimät tunteemme salaisuutena. Toistaiseksi.” Solfridin sydän hakkasi kiivaasti. Mies oli vahvistanut aivan selvästi tuntevansa samoin, ja hän oli raottanut ovea myös tulevaisuudelle.

			Toistaiseksi. Siihen saattoi sisältyä vaikka mitä, tai sitten ei yhtään mitään. Se saattoi luoda unelmia ja toivoa. Hän oli myös sanonut rakas Solfrid. Se oli tietenkin aivan ennenkuulumatonta, mutta samalla niin kaunista, että Solfrid oli purskahtaa itkuun sitä ajatellessaan. Rakastavia sanoja ei hänen avioliitossaan viljelty. Totta puhuen hän ei muistanut Magnarin sanoneen ainuttakaan.

			Oli tietenkin ollut suuri virhe mennä naimisiin Magnarin kanssa. Jälkikäteen Solfrid ei voinut ymmärtää päätöstään, mutta hän oli ollut raskaana, orpo, peloissaan ja köyhä. Hän oli luullut Oddin hylänneen hänet, ja Oddin äiti oli taitavasti manipuloinut ja ohjaillut muita ihmisiä. Nyt hän tiesi, ettei Odd ollut alkuunkaan hylännyt häntä, vaan äiti oli huijannut poikaansa. Se oli lopulta koitunut Oddin kuolemaksi.

			Suru ja katkeruus raastoivat Solfridin rintaa hänen tarkistaessaan, että teltat olivat pystyssä kuten pitikin, oviaukot kiinni ja telttanarut kireinä. Häntä pelotti. Conrad ja Gottfred saattaisivat hyvinkin ottaa ohjat omiin käsiinsä ja kuuluttaa kaikille, kuka Emilien isä oli. Magnar saattaisi silloin keksiä mitä tahansa. Magnar menettäisi arvovaltansa ja tuntisi itsensä häväistyksi, sen Solfrid tiesi, mutta kestäisikö mies sitä? Siitä hän ei ollut varma. Mies oli jo valmiiksi häpeissään hyökättyään humalapäissään Even Conradin kimppuun. Ihmiset nauroivat hänelle päätään pudistellen, eikä Magnar ollut niitä miehiä, jotka kykenivät nauramaan itselleen.

			Ei, Solfrid ei jaksanut ajatella miestään enempää.

			Hän halusi mieluummin ajatella Emilietä, jonka jälleennäkemistä hän odotti malttamattomana. Äidillä ja tyttärellä oli paljon puhuttavaa, ja viimeisimmässä kirjeessä hän oli saanut paitsi kauniin valokuvan Emiliestä myös vihjeen siitä, että tyttärellä oli tärkeää kerrottavaa. Solfrid tiesi Emilien yrittäneen jäljittää miestä, joka oli kirjoittanut Amerikasta ja kertonut Oddin kaatuneen sodassa. Hän ei tiennyt, oliko tytär onnistunut löytämään miehen, joten ehkä Emilie halusi puhua siitä. Vaikka saattoihan se tietysti olla myös jotain muuta Trondhjemin ajoilta.

			Vauhdikkaasti ravaavan hevosen ja sen vetämien kiesien ääni sai Solfridin kiirehtimään takaisin suurtilan pihaan. Lähestyvissä kieseissä istui kaksi miestä. Even Conradin mustasta oriista ei voinut erehtyä, sillä se ravasi tapansa mukaan kovaa vauhtia. Hevonen näytti nauttivan vauhdista yhtä paljon kuin omistajansa. Jorunn ja Nils Salstad tulivat ulos ja jäivät seisomaan vierekkäin oven eteen. Solfrid katseli talon seinustalla, kuinka Conrad pysähtyi pihaan ja tervehti isäntäväkeä kovaäänisesti. Mies totesi saman tien, ettei heillä ollut aikaa tulla sisälle.

			”Meidän on jatkettava saman tien virkatalolle, mutta näemme pian”, hän lupasi. Gottfred hänen vieressään tyytyi nyökkäämään.

			Solfrid niiasi kunnioittavasti miesten katsoessa häntä ja laski nopeasti katseensa. Silti hän oli ehtinyt vilkaista molempia miehiä silmiin. Renki tuli juoksujalkaa tuomaan vesiämpärin hikisenä puuskuttavalle hevoselle, mutta Solfrid tuskin huomasi sitä. Hän tunsi tarvitsevansa tukea, joten hän tunnusteli seinää kädellään ja nojautui hirsiä peittävää valkoista lautavuorausta vasten.

			Tavallaan hän rakasti sekä Eveniä että Gottfrediä, vaikka miehet olivatkin hyvin erilaisia. Kapteeni sai aivan selvästi hänen sydämensä kiihtymään, kun taas Gottfredia hän ajatteli lämmöllä. He olivat olleet läheisiä monta vuotta sitten ja olivat edelleen hyviä ystäviä. He olivat todenneet sen tavatessaan Trondhjemissä pari kuukautta sitten. Täällä he eivät kuitenkaan voineet näyttää ystävyyttään.

			”Oletko varma, ettet halua asua täällä Salstadissa, Gottfred?” Jorunn kysyi hymyillen veljeltään, vaikka taisi jo tietää vastauksen.

			”Kiitos, mutta teillä on täällä varmasti jo ahdasta, ja tulen hyvin juttuun kapteeni Conradin kanssa”, Gottfred vastasi kumartuessaan kättelemään Nilsiä astumatta alas kieseistä. Myös Jorunn tuli kättelemään veljeään.

			”Näittekö Jonia ja muita?” hän kysyi.

			”Kyllä, he saapuvat varmasti pian perässä.” Gottfred vilkaisi kapteenia, joka nyökkäsi. Kapteeni oli katsellut Solfridia muiden tervehtiessä toisiaan. Nyt hän katsoi taas eteenpäin ja kiristi ohjaksia annettuaan hevoselle löysää sen juodessa ämpärin tyhjäksi. Renki juoksi paljain jaloin tiehensä ämpäri kädessään. Pelkkiin polvihousuihin ja paitaan pukeutunut poika oli viidentoista korvilla, ja hänen paksu, vaalea tukkansa näytti lampaankeritsimillä leikatulta.

			”Kiitos vain, poika! Hyvin hoksattu”, Conrad huusi hymyillen ja heilautti kättään. ”Eiköhän meidän ole paras jatkaa matkaa!” Hän nyökkäsi kaikille samalla kun läimäytti ohjaksia oriin lautasiin, ja Solfrid tunsi miehen katseen polttavan kasvojaan tämän ajaessa hymyillen tiehensä. Hän huomasi myös Gottfredin katsovan häntä vakavana, mutta vain ohikiitävän hetken, ja siinä samassa miehet olivat kadonneet tien pölypilveen.

			”Onko kaikki hyvin?” Solfrid tunsi otteen käsivarressaan ja huomasi Jorunnin astuneen viereensä. Suurtilan emäntä näytti vakavalta ja mietteliäältä, eikä Solfrid voinut olla ajattelematta, että hänestä olisi pitänyt tulla tämän käly. Jorunn oli hyvä ihminen ja myös tehokas ja määrätietoinen nainen, joka pystyi pyörittämään suurta taloutta työn vaatimalla auktoriteetilla ja arvokkuudella. Solfrid kunnioitti Jorunnia yhtä paljon kuin muitakin Oddin sisaruksia.

			”Kyllä tämä tästä”, hän vastasi, ja Jorunn nyökkäsi irrottamatta otettaan Solfridin käsivarresta.

			”Etkö aio mennä kotiin?” hän kummasteli.

			”Lähden kohta. Ajattelin vain auttaa Annaa asettumaan taloksi.”

			”Emilie ei tule tänä iltana, tiedäthän sen?” Jorunn kysyi. Hän puhui yhä hiljaisella äänellä, jota ei yleensä käyttänyt puhuessaan torpparin vaimolle. Vaikka he tunsivat toisensa hyvin, he yrittivät muiden kuullen pitää kiinni muodollisuuksista.

			”Niin, tiedän.” Solfrid ei voinut olla huokaamatta.

			”Mene kotiin lepäämään, Solfrid”, Jorunn kehotti. ”Et saa raataa itseäsi näännyksiin. Otan siskoni vastaan ja neuvon hänet asettumaan taloksi, ja Jon saa huolehtia Jens Christianista. Pojat jakavat toistaiseksi huoneen, mutta senhän sinä jo tiesitkin.”

			”Halusin vain niin kovasti nähdä heidät”, Solfrid totesi hiljaa.

			”Siksikö, että Jens Christian muistuttaa niin paljon Oddia?” Jorunn melkein kuiskasi kysymyksensä, mutta se sai silti kyyneleet kihoamaan Solfridin silmiin. Hän ei tiennyt, mitä vastata. Hän ei ollut ajatellut asiaa, mutta olihan se totta. Jens Christian muistutti edesmennyttä setäänsä hätkähdyttävän paljon.

			”Sinun ei tarvitse vastata”, Jorunn lohdutti. ”Minusta sinun pitäisi mennä nyt kotiin. Nuku hyvät yöunet ja tule tänne heti huomenaamulla, niin saat tavata Annan ja Jens Christianin kenenkään ulkopuolisen näkemättä. Täällä ulkosalla aina joku tarkkailee.”

			”Olet oikeassa”, Solfrid vastasi, sillä tilalla oli paljon palvelusväkeä. Varsinkin nyt heinänteon ja häävalmistelujen aikana.

			Niin Solfrid lähti kotiin uupuneena ja synkissä ajatuksissa. Ne tukahduttivat toivonkipinän, jonka hän oli äsken tuntenut. Mitä toivottavaa hänellä muka oli? Mikä oikeus hänellä oli unelmoida? Hän oli naimisissa, hänellä oli aviomies ja raihnainen anoppi huolehdittavanaan, hänellä oli kaksi poikaa, joista hän oli ylpeä ja joita hän rakasti. Hänellä ei ollut ulospääsyä. Ei siitä sen enempää.

			Ylempänä rinteessä Solfrid pysähtyi ja katsoi taakseen kuullessaan hevosvaunujen rymistelevän lännestä kohti Salstadia. Suurtilalle saapui kolme ihmistä, mutta Solfrid ei tunnistanut heitä, koska he olivat liian kaukana ja oli jo hämärää auringon painuttua mailleen.

			Synkin miettein hän kääntyi ja jatkoi kohti Haugenia, muttei tuntenut kävelevänsä kotiin. Päinvastoin, aivan kuin hän olisi kävellyt omiensa luota vieraaseen paikkaan. Miksi hänen piti tallustella karulle torpalle keskellä metsää?

			Hänelle iski hillitön halu karata ja ottaa pojat mukaansa.

			”Olet siis koko Trøndelagin suurimman tukkukauppiaan veljentytär, Emilie”, vouti totesi hymyillen leppoisasti. Seurue oli kokoontunut pöydän ääreen syömään iltapalaa. Vouti oli lähes kuusikymppinen ja varsin tukeva mies. Kiiltävä päälaki kuulsi ohuiden, melkein valkoisten hiusten läpi, jotka oli sidottu nauhalla niskaan. Emilie pelkäsi, että palvelustytöt kyökissä saattaisivat kuulla kovaäänisen puheen. Sille Emilie ei kuitenkaan mahtanut mitään, sillä eihän hän voinut ojentaa Inderøyn voutikunnan voutia. Voudin lisäksi pöydässä istuivat voudin rouva, Sara ja Emilie, ja he söivät tuoretta leipää ja voita, etikkasilliä, leikkeleitä ja juustoa. Vouti hörppi ruokajuomana olutta, muut joivat maitoa.

			”Kyllä, se pitää paikkansa, herra vouti. Isäni oli Trondhjemissä asuvan Hans Anders Aasin nuorin veli”, Emilie vastasi katsoen alas syliinsä. ”Hänen nimensä oli Odd Aas, mutta hän on tosiaan kuollut, ehti täyttää vain kaksikymmentäneljä vuotta.”

			”Voi sentään”, rouva pahoitteli. Hänellä oli samanlaiset ruskeat silmät kuin Saralla, mutta hän oli katseeltaan ja olemukseltaan terävämpi. Hän oli saanut vuosien myötä lisää pyöreyttä ja oli tytärtään vakavampi. Emilie huomasi, että Sara muistutti luonteeltaan enemmän isäänsä, mutta oli perinyt ulkonäkönsä äidiltään. Varsin hyvä yhdistelmä.

			”Emilie on lisäksi Kristiansundissa kauppahuoneen omistavan herra Gottfred Aasin veljentytär”, Sara huomautti ja yritti selvästi pönkittää Emilien arvoa. ”Ja onhan hän myös madame Anna Waltherin veljentytär. Madame Walther omistaa suuren osan tukkuliikkeestä, sillä hän yhdisti oman kauppahuoneensa veljensä liikkeeseen miehensä kuoltua. Lisäksi Emilie on tietenkin tulevan anoppini Jorunn Salstadin veljentytär ja Jonin serkku. Eikö tämä nyt jo riitä?”

			”Riittää vallan mainiosti”, vouti hymähti ja iski silmää.

			”Totta kai riittää. On vain harmi, ettemme voi kertoa siitä muille”, rouva totesi vakavana. ”Minua arveluttaa se, mitä he saattavat luulla ja ajatella.”

			”Ymmärrän sen hyvin, rouva”, Emilie sanoi. ”Jos haluatte löytää sopivamman kaason, en pane vastaan.”

			”Ei missään nimessä!” Sara läimäytti kämmenensä pöytään. ”Emilie on paras ystäväni, ja hän tuntee hyvin myös Jonin. Haluan juuri hänet rinnalleni, kun menen naimisiin. Ja sillä sipuli.”

			”Niin, se on kai jo sekä päätetty että kuulutettu, joten ei siitä sen enempää tarvitse keskustella.” Vouti nyökkäsi suu supussa. Hän siristi toista silmäänsä ja katsoi vaimoaan tiukasti.

			”Niin, asia on toki päätetty”, rouva vastasi. ”Toivoisin vain, että voisimme kertoa ihmisille, että Emilie on hyvän perheen varakas tyttö.”

			”Varakas minä en ole, sillä en omista mitään, rouva”, Emilie oikaisi.

			”Etkö mitään?” Rouva kohotti kulmiaan ennen kuin vilkaisi nopeasti miestään.

			”En mitään”, Emilie vahvisti.

			”Asut kuitenkin madame Waltherin luona ja olet hänelle kuin tytär”, Sara huomautti. ”Hän antaa sinulle kaiken tarvitsemasi.”

			”Se on totta”, Emilie totesi. ”Minulla ei kuitenkaan ole omaisuutta. Vaatteeni ja tämä kello ovat arvokkainta, mitä omistan.” Hän nosti esiin kauniin hopeisen naistenkellon, joka roikkui ketjussa hänen kaulassaan. Sen kanteen oli kaiverrettu suuri E-kirjain ja kauniita kuvioita.

			”Onpa kaunis kello”, Sara kehui. ”Keneltä olet saanut sen?”

			”Jens Christian Aas osti sen minulle Bergenissä aiemmin tänä kesänä”, Emilie vastasi. ”Hän on tukkukauppiaan poika ja serkkuni”, hän lisäsi katsoen rouvaa. ”Olemme hyviä ystäviä, mutta hän on melkein liiankin kiltti.”

			”Sepä hienoa!” vouti sanoi ja joi olutta. ”Nyt ei puhuta tästä enempää”, hän totesi rykäisten. ”Kuten sanottu, Emilie on enemmän kuin tarpeeksi hyvä. Mutta kerropa, nuori neiti, miksi isäsi katosi Amerikkaan?”

			”Isä oli rakastunut äitiini ja halusi mennä hänen kanssaan vihille, mutta äitini ei kelvannut isäni äidille”, Emilie kertoi. ”Se on pitkä juttu, jota en voi kertoa loukkaamatta erästä elossa olevaa henkilöä, mutta lopputulema oli, että isääni huijattiin. Hän luuli, että äiti oli löytänyt toisen, ja äitini puolestaan huijattiin uskomaan, että isä oli rakastunut toiseen. Odd matkusti epätoivoisena Amerikkaan tietämättä, että äiti oli tullut raskaaksi. Hän värväytyi siellä sisällissotaan ja sai surmansa.”

			”Voi ei!” Saran äiti huudahti silmät pyöreinä.

			”Järkyttävää”, vouti sanoi nyökäten vakavana. ”Että niinkin voi käydä.”

			”Äitisi olisi siis pitänyt mennä naimisiin Trondhjemissä asuvan Aasin kanssa, mutta hän päätyikin torpparin vaimoksi Stodiin”, rouva sanoi suomatta miehelleen katsettakaan.

			”Kyllä, hänet melkeinpä pakotettiin siihen”, Emilie myötäili.

			”Kuka pakotti?” rouva kysyi.

			”Sitä en haluaisi sanoa, rouva”, Emilie vastasi.

			”Isoäitisikö?” rouva kummasteli. ”Sen täytyi olla hän, sillä sanoithan, ettei äitisi ollut tarpeeksi hyvä isäsi äidille. Onko hän tämän tarinan noita-akka?”

			Emilie painoi katseensa alas ja veti syvään henkeä vastaamatta. Olikohan hän sanonut jo liikaa?

			”Sinun ei tarvitse vastata”, rouva sanoi. ”Mutta miksi asetuitte Stodiin?”

			”Koska Jorunn oli nainut siellä asuvan suurtilallisen Nils Salstadin ja pystyi siten auttamaan torpan hankkimisessa”, Emilie selitti. ”Lisäksi mies, josta tuli isäpuoleni, oli syntynyt ja kasvanut Stodissa. Äitini tunsi Jorunnin entuudestaan, ja hän on ollut suureksi avuksi meille kaikille. Nyt äiti itse asiassa johtaa kaikkia häävalmisteluja.” Emilie hymyili Saralle, joka nyökkäsi.

			”Niin, ja Jonin mukaan kukaan ei tekisi sitä paremmin”, Sara totesi.

			”Melkoinen tarina”, vouti totesi. ”Onko kannussa enää olutta?”

			Loke-koira jolkotti häntäänsä heiluttaen Solfridia vastaan hänen palatessaan kotiin myöhään illalla. Muuten Haugenissa oli hiljaista. Koira juoksi vapaana, vaikka torpan ovi oli kiinni, mikä oli Solfridista outoa. Hän sai siihen kuitenkin pian selityksen, sillä molemmat pojat istuivat ylisille vievällä sillalla jalkojaan heilutellen. Knut oli täyttänyt viisitoista ja oli kovaa vauhtia varttumassa nuoreksi mieheksi. Didrik taas täyttäisi kolmetoista muutaman kuukauden kuluttua. Hän oli vielä lapsi, mutta veljensä tavoin vahva ja työn karaisema. Hän oli tänä kesänä ensimmäistä kertaa paimenessa, joten äiti ei ollut odottanut näkevänsä häntä kotona.

			”Miksi te siellä istutte?” hän kysyi ja hymyili ihmeissään astellessaan lähemmäksi.

			”Istumme täällä odottamassa sinua, äiti”, Didrik sanoi. ”Kävelin karjamajalta kotiin tänä iltana ja toin maitoa, mutta minun pitää mennä aamuksi takaisin. Taidan palata jo tänä iltana.”

			”Tulet kovin myöhään”, Knut sanoi Solfridille möreällä äänellä. Hän kohotti toista kulmakarvaansa ja katsoi äitiään kysyvästi.

			”Tekemistä on vielä niin paljon”, Solfrid vastasi astellessaan poikiensa luo. Hän kiilasi itsensä istumaan poikiensa väliin, silotti hamettaan ja kietoi kätensä molempien hartioille. Hän hämmästeli tapansa mukaan sitä, kuinka isoiksi ja roteviksi pojat olivat kasvaneet.

			”Eikö Emilie tullut tänä iltana?” Didrik kysyi. Pojalla oli ihan selvästi ollut ikävä isosiskoaan. Hän oli varmasti pyytänyt sen vuoksi lupaa tuoda maitoa kotiin. Molemmat pojat kaipasivat Emilietä, mutta Didrik sanoi sen ääneen.

			”Kyllä hän tuli, mutta hän asuu voudin luona Steinkjerissä”, Solfrid vastasi. ”En ole vielä nähnyt häntä. Toivottavasti hän poikkeaa täällä pian.”

			”Toivottavasti”, Knut murahti.

			”Silloin minä olen taas karjamajalla”, Didrik huokaisi pettyneenä.

			”Miten paimentaminen sujuu?” Solfrid kysyi.

			”Hyvin”, poika vastasi. ”Ola Teigenhän on ampunut koko susilauman, emmekä ole nähneet karhua, ahmaa tai edes ilvestä. Kaikki suurpedot on miltei hävitetty, ja hyvä niin. Meidän pitää vain vahtia, etteivät lehmät uppoa suohon tai lampaat kiipeä liian ylös tunturille. Lisäksi meidän täytyy suojella karitsoja kotkilta, mutta eipä kotkiakaan ole juuri näkynyt, joten paimenessa on aika leppoisaa. Hauskinta on viettää aikaa muiden poikien kanssa.”

			”Melkeinpä toivon, että minäkin olisin voinut lähteä paimeneen”, Knut mutisi. ”Isän kanssa on nyt raskasta työskennellä.” Hän nyökkäsi synkästi taloa kohti.

			”Eikö se ole aina ollut raskasta?” Didrik tuumi.

			”No on, mutta nyt se on todella kurjaa.” Knut tuhahti. ”Hän ei sano sanaakaan ja on vain vihainen tuppisuu. Äiti, haluan lähteä palvelukseen.”

			”Tiedän”, Solfrid vastasi huokaisten. ”Pidän sen mielessäni, mutta juuri nyt on niin paljon muuta. Puhutaan siitä lisää häiden jälkeen. Sovitaanko niin?”

			Poika nyökkäsi muttei sanonut mitään.

			”Onko isä sisällä?” Solfrid kysyi.

			”Hän on mennyt nukkumaan”, Knut sanoi. ”Samoin isoäiti. Molemmat pitävät mykkäkoulua.”

			”Isoäiti näyttää uupuneelta”, Didrik sanoi.

			”Hän alkaa tulla vanhaksi”, Solfrid sanoi huokaisten. Hänen anoppinsa täyttäisi seuraavaksi kahdeksankymmentä samoin kuin Oddinkin äiti. Naiset olivat kuitenkin eläneet täysin erilaista elämää. Nykyään Solfrid ei vaatinut anopiltaan muuta kuin että tämä laittaisi ruokaa, kun Solfrid oli kiinni häiden valmistelussa. Siitä hänen kyllä pitäisi suoriutua, kun Knut auttoi vedenkannossa ja muissa raskaissa töissä. Anopista oli iän myötä tullut myös lihava. Hän söi aina nopeasti eikä tuntunut koskaan tulevan kylläiseksi. Ehkei hän siitä syystä ollut paras mahdollinen kokki. Vielä arveluttavampaa oli se, että anopista oli tullut epäsiisti. Solfrid ei kuitenkaan jaksanut ajatella asiaa. Kai anoppi jaksaisi vielä viikon.

			”Äiti”, Knut sanoi vakavana. ”Etkö voisi kertoa Didrikille saman, minkä kerroit minulle? Siis Emiliestä.”

			Solfrid hengitti syvään ja puristi poikia tiukemmin miettiessään asiaa, vaikka eipä siinä ollut paljoa pohtimista. Ennemmin tai myöhemmin myös Didrikin olisi saatava tietää.

			”Voin, mutta ette saa kertoa siitä kenellekään”, hän aloitti. ”Lupaatko sen, Didrik?”

			”Kyllä, mutta mistä on kyse?” Hän loi äitiinsä kysyvän katseen niin täynnä viattomuutta ja luottamusta, että Solfrid tunsi kyynelten kihoavan silmiinsä. Hänen oli räpyteltävä silmiään ennen kuin pystyi jatkamaan.

			”Asia on niin, että Emiliellä on eri isä kuin teillä kahdella”, hän kuiskasi. ”Mies asui Trondhjemissä. Me olimme yhdessä, ja meidän piti mennä naimisiin, mutta sitten hän kuoli.”

			”Mitä?” Didrik huudahti. ”Onko Emilie vain meidän sisarpuolemme?”

			”Kyllä, mutta ei sillä ole mitään merkitystä. Te olette hänen veljiään, ja hän kaipaa teitä kovasti. Hän kirjoittaa niin joka ikisessä kirjeessään. Hän odottaa kovasti näkevänsä teidät.”

			Didrik oli hetken hiljaa.

			”Meillä on ainakin sama äiti”, Knut murahti ja katsoi poispäin.

			”No, se on aivan varma.” Solfridia hymyilytti väkisinkin.

			”Kerro lisää”, Didrik pyysi mietteliäs ilme kasvoillaan.

			”Mitä haluat tietää?” Solfrid kysyi.

			”Kaiken. Mihin Emilien isä kuoli?”

			”Hän… sai surmansa Amerikan sisällissodassa”, Solfrid vastasi epäröiden.

			”Amerikassa? Mitä hän siellä teki?”

			Solfrid veti syvään henkeä ja epäröi yhä, mutta sitten hän rohkaisi mielensä ja kertoi koko tarinan pääpiirteissään. Pojat kuuntelivat hiljaa ja ilmeisen kiinnostuneina. Tarinassa oli paljon uutta myös Knutille.

			”Olisit voinut elää hienon rouvan elämää Trondhjemissä”, Didrik totesi, kun Solfrid oli lopettanut.

			”Kyllä, mutta niin ei käynyt, ja hyvä niin”, Solfrid sanoi.

			”Miten niin?”

			”Siksi, että silloin teitä kahta ei olisi syntynyt”, Solfrid sanoi. ”Ja silloin olisin todella ollut köyhä.” Hän halasi heitä vielä kerran.

			”Sinä olisit voinut saada muita lapsia”, Knut vastasi asiallisesti.

			”Ehkä, mutten vaihtaisi teitä kahta kehenkään”, Solfrid julisti. ”Rakastan teitä sydämeni pohjasta, ja olen teistä myös erittäin ylpeä. Haluan teidän tietävän sen.”

			Kumpikaan ei vastannut, ja Solfrid ymmärsi heidän vaivaantuneen. Samalla hän vaistosi heidän ilonsa.

			”Mutta miksi tämän pitää olla salaisuus?” Didrik kysyi.

			”Isänne vuoksi”, Solfrid vastasi. ”Ihmisethän luulevat, että hän on myös Emilien isä, eikä hän halua totuuden tulevan ilmi.”

			”Tietääkö Emilie itse tästä?”

			”Kyllä, hän tietää kaiken.”

			”Eli Jorunn ja Nils Salstad ovat oikeastaan hänen tätinsä ja setänsä?” Didrik ihmetteli.

			”Kyllä, se pitää paikkansa. He tietävät asiasta, mutteivat kerro siitä kenellekään”, Solfrid sanoi.

			”Olisipa minulla ollut samanlainen tuuri.” Didrik huokaisi.

			”Tai minulla”, Knut mutisi.

			”Te olette tarpeeksi hyviä juuri tuollaisina”, Solfrid vakuutti. ”Uskon, että teistä molemmista tulee vielä jotakin. Antakaa vain ajan kulua.”

			”Emiliestä on tulossa kovaa vauhtia hieno kaupunkilaisneiti”, Knut sanoi. ”Äiti, näytä Emilien valokuva Didrikille.”

			Solfrid hymyili ja irrotti otteensa poikiensa harteilta. Hän avasi vyöllään kantamansa kukkaron ja veti sen pienestä taskusta kirjeen, jonka sisällä kuva oli. Hän veti kuvan varovasti esiin kuoresta pitäen kiinni reunoista, jottei kuvaan tulisi sormenjälkiä.

			”Älkää koskeko siihen”, hän varoitti. ”Eikö hän olekin kaunis?”

			Oli jo hämärää, mutta pojilla oli hyvä näkö.

			”Oho!” Didrik huudahti. ”Onko hänellä uusi mekko ja hattu?”

			”On”, äiti sanoi nyökäten.

			”Hän taitaa olla maailman kaunein”, Knut mutisi.

			”Ja hän on meidän sisaremme.” Didrik hymyili ylpeänä. ”Odotan niin kovasti näkeväni hänet.”

			”Niin minäkin.” Solfrid sujautti valokuvan varovasti takaisin kuoreen poikien hypätessä alas sillalta. Molemmat ojensivat äidilleen käden, ja Solfrid tunsi leijuvansa ilmassa alas, vaikka matkaa maahan oli vain puoli metriä. Sen jälkeen hän halasi molempia poikiaan hetken mielijohteesta.

			”Minun täytyy palata karjamajalle”, Didrik sanoi. ”Lupaa, että saan tavata Emilien ennen kuin hän lähtee.”

			”Lupaan”, Solfrid vastasi, ja niin nuorin poika lähti matkaan. Hän kääntyi vilkuttamaan metsänreunassa. Hän erottui enää vain tummana varjona puiden alla, ja hetkeä myöhemmin hän oli kadonnut.

			Solfrid jäi hetkeksi katsomaan hänen peräänsä, mutta hiipi sitten eteiseen Knut kintereillään. Poika kiipesi suoraan parvelle mumisten hyvää yötä. Solfrid toivotti hyvät yöt ennen kuin kurkisti pirttiin, missä Magnar kuorsasi raskaasti sivustavedettävällä laverilla. Huoneessa oli melkein pimeää, sillä ikkuna oli pieni ja ilta oli tummumassa yöksi. Solfrid piti pimeästä, sillä hän ei halunnut nähdä aviomiehensä rikkinäisiä hammasrivejä. Siitä oli jo kauan, kun hän oli viimeksi nukkunut miehensä vieressä. Ei hän varmasti siihen enää pystyisikään.

			Anoppi kuorsasi makuusopessa vähintään yhtä kovaa kuin poikansa. Hänen soppensa oli erotettu pirtistä kuluneella verholla. Avoimesta tulisijasta leijaili noen ja tuhkan haju, ja pirtissä viipyili yhä epämääräisen ruoankäryn, likaisten vaatteiden ja hikisten vartaloiden löyhkä. Ikkunaa ei saanut auki, joten ilma pääsi vaihtumaan vain savupiipusta ja ovien raoista. Lattialle oli ripoteltu katajanoksia, mutta niiden raikas tuoksu oli kadonnut jo aikapäiviä sitten.

			Solfridia puistatti, kun hän ajatteli, että tämä oli hänen elämäänsä. Niinpä hän sulki oven hiljaa ja kiipesi tikapuita matalalle parvelle, joka oli jaettu kahtia. Toisessa päässä oli lasten nukkumaparvi, toisessa taas pikkuruinen kutomaparvi, jonne Solfrid asettui nukkumaan. Hän levitti olkipatjan kangaspuiden alle ja veti päälleen vanhan villahuovan.

			Häntä ahdistivat jo etukäteen häiden jälkeiset viikot ja kuukaudet, jolloin hän olisi taas kotona aamusta iltaan.

			Solfrid työnsi synkät ajatukset syrjään ja mietti lyhyttä tapaamistaan Gottfred Aasin ja Even Conradin kanssa. Evenin hilpeät kasvot piirtyivät hänen mieleensä selvimmin. Kapteenia ajatellessaan hänen sydämensä kiihtyi, aivan kuten aikaisemminkin, kun hän oli nähnyt miehen. Koko kehoon levisi hyvän olon tunne, ja mieli täyttyi haavekuvista, vaikka se olikin aivan typerää. Even oli hyvä mies, eikä Solfrid uskonut unelmista olevan mitään haittaakaan. Ne eivät tietenkään toteutuisi, mutta mitäpä siitä; kapteeni oli tehnyt hänet iloiseksi kerran toisensa jälkeen.

			Siihen ei Magnar ollut koskaan pystynyt.

			Parin viikon kuluttua kapteeni Conrad muuttaisi Trondhjemiin linnoituksen komendantiksi. Sen jälkeen Solfrid tuskin näkisi kapteenia enää, koska miehellä ei olisi mitään asiaa Stodiin.

			Ensin kuitenkin juhlittaisiin häitä. Solfrid halusi päästä taas tanssimaan.

			Oli jo tiistai, ennen kuin Emilie pääsi käymään Stodissa. Yksi voudin rengeistä kyyditsi Saran ja Emilien Salstadiin kauniina ja lämpimänä kesäaamuna. Oli heinäkuun kahdeskymmenestoinen, ja heinätöitä tehtiin vielä useimmilla tiloilla, joiden ohi he ajoivat. Heinäntekoa jatkettiin varmasti myös Salstadissa. He eivät kuitenkaan aikoneet osallistua siihen. Saraa tarvittiin häävalmisteluissa, ja he yöpyisivät ja palaisivat heti keskiviikkona.

			Salstadissa ensimmäinen niitto oli tehty, mutta heinät piti vielä ajaa valtavaan latoon. Pelloilla oltiin työn touhussa Saran ja Emilien saapuessa, vaikka työväkeä oli huomattavasti vähemmän kuin muutama päivä sitten. Emilie muisteli, millaista kiirettä heinänteon aika oli ollut. Ruoanlaitto työväelle oli vienyt paljon aikaa, mutta ennen kaikkea oli ollut hauskaa kokoontua yhdessä työntekoon. Kova raadanta oli jäänyt unholaan, ja Emilie muisti parhaiten leikinlaskun ja hilpeän tunnelman. Siinä oli ollut elämisen makua.

			Emilie oli rakastunut Halvor Lieniin viime vuonna heinätöissä. Sen jälkeen oli ehtinyt tapahtua niin paljon, että sitä oli melkein vaikea käsittää.

			Jorunn kiirehti ulos, kun voudin vaunut pysähtyivät pihaan. Hän kätteli sydämellisesti sekä Saraa että Emilietä ja saattoi heidät sisään sillä aikaa, kun renki käänsi vaunut ja suuntasi kotimatkalle.

			”Äitisi touhuaa juhlasalissa, Emilie”, hän sanoi hiljaa. ”Voit mennä sinne. Ruoka on valmista tunnin kuluttua. Jon ja Jens Christian ajavat heinää, ja me, Sara, voimme varmaankin jutella sillä aikaa.”

			”Ovatko veljeni täällä tänään?” Emilie kysyi.

			”Ei tänään”, Jorunn vastasi. ”Heille ei ole tällä erää enää töitä. Luullakseni Magnar ja Knut ovat niittopuuhissa Haugenissa. Heillä on urakkaa siinäkin. Didrik on paimenpoikana karjamajalla, mutta senhän sinä varmaan jo tiedätkin.”

			Emilie nyökkäsi seuratessaan muiden mukana saliin. Anna Walther istui mukavassa nojatuolissa ompelemassa napinläpiä uuteen puseroon. Hän nousi kankeasti ja halasi Emilietä hymyillen.

			”Onko kaikki hyvin?” hän kysyi.

			”Kyllä vain, mutta odotan kovasti näkeväni äitini ja veljeni”, Emilie vastasi hymyillen. Hän ei maininnut isäpuoltaan, eikä Anna kysynyt mitään.

			Annan halaus yllätti Emilien, sillä sellainen ei ollut talossa tapana. Anna oli tainnut kaivata häntä, mikä nosti palan Emilien kurkkuun hänen jatkaessaan matkaa salin ja salongin läpi suureen juhlasaliin. Kokoontaitettavat pöydät oli jo avattu paikoilleen, mutta tuolit olivat vielä pinoissa seinien vierustoilla. Solfrid oli parhaillaan kokoamassa pöydistä kahta rinnakkaista pitkää pöytää kahden palvelustytön kanssa. Pöydät oli ilmeisesti tarkoitus yhdistää toisesta päästä parilla poikkipöydällä hevosenkengän muotoon.

			”Äiti!” Emilie huusi ja vilkutti hymyillen astuessaan sisään leveästä oviaukosta.

			”Voi, sinäkö sieltä tulet!” Solfrid riensi Emilien luo ja halasi tytärtään molempien nauraessa. Emilie oli iloinen ja ajatteli jälleen kerran, kuinka paljon äiti hänelle merkitsi. He irrottivat hitaasti otteensa, ja Emilie huomasi äidin katsovan häntä tarkkaan kuin joitakin merkkejä etsien.

			”Tänne katetaan pian hääateria”, Emilie sanoi katsellen ympärilleen.

			”Kyllä, sekä tänne että Lian tilalle”, äiti vastasi.

			”Halvor on siis palannut kotiin?” Emilie ei ollut unohtanut, mitä mies oli sanonut ennen kuin he erosivat Trondhjemissä.

			”Kyllä, hän on kotona”, äiti sanoi ja rypisti kulmiaan katsoessaan tytärtään.

			”No hyvä”, Emilie sanoi selittämättä sen enempää. Mies ei ollut toteuttanut uhkaustaan ja karannut.

			Ei ainakaan vielä.

			”Voitte mennä keittiöön auttamaan ruoanlaitossa”, Solfrid sanoi ja viittasi palvelustyttöjä poistumaan. Emilie tunsi toisen heistä. Hän nyökkäsi Liv Grønningenille vienosti hymyillen, vaikka Liv olikin puhunut hänelle rumasti pyöriessään Nesetin Karenin kanssa ja yrittäessään mahtailla.

			Liv niiasi nöyrästi takaisin, mikä teki Emilien tietoiseksi hienoista vaatteistaan.

			Liv oli paljain jaloin ja pukeutunut paikattuun, mustaan hameeseen, jonka kulunut helma oli rispaantunut. Yläosana hänellä oli kellastunut ja aivan liian pieni pusero, jota oli paikattu useita kertoja. Päässään hänellä oli valkoinen neidonhuivi, joka oli nähnyt parempiakin päiviä, ja vaaleat hiukset oli kierretty letille niskaan. Siten Emiliekin oli pukeutunut edellisenä kesänä, vaan ei enää.

			Emilie oli matkustanut avovaunuissa ja oli sen vuoksi valinnut ylleen vihreän lämpimän samettipuvun, jossa oli valkoinen pitsikaulus. Mekon ranteissa oli myös valkoiset pitsikalvosimet, ja helmaan oli ommeltu musta nauha suojaamaan sitä kulumiselta. Jalassaan hänellä oli nappisaapikkaat ja päässään musta bonetti, jonka reunassa oli valkoista pitsiä. Kaulassa roikkui hieno hopeakello, ja vyötärölle Emilie oli kietonut mustan vyön, johon hän oli itse kirjaillut punavalkoisen kuvion. Vyössään hän kantoi emännänveistä ja Annalta saamaansa hopeasoljella varustettua kukkaroa, joka oli hienoa ja pehmeää nahkaa. Röijynsä hän oli riisunut eteiseen.

			”Saanko kysyä sinulta jotain, Emilie?” Liv kuiskasi ja pysähtyi hänen eteensä niiaten vielä kerran.

			”Totta kai.” Emilie yritti parhaansa mukaan säilyttää ystävällisen ilmeensä.

			”Puhuitko Olan kanssa ennen kuin hän lähti Amerikkaan?”

			”Kyllä, me juttelimme aika lailla.”

			”Vai niin. Sitä minä vähän ajattelinkin. Onko teillä jotain sovittuna?”

			”Ei sen kummempaa”, Emilie vastasi. ”Hän lupasi kirjoittaa ja sanoi palaavansa muutaman vuoden kuluttua.”

			”Et siis luvannut odottaa häntä?”

			”Se ei oikeastaan kuulu sinulle, Liv”, Emilie sanoi ja katsoi tyttöä suoraan silmiin. ”Vastaan kuitenkin. Sekä minä että Ola olemme täysin vapaita. Olemme hyviä ystäviä, eikä kukaan tiedä, mitä tulevaisuudessa tapahtuu, mutta siinä kaikki. Oletko nyt tyytyväinen?”

			”Kyllä, kiitos paljon.” Liv niiasi jälleen. ”Näenhän minä, että sinusta on tullut aivan liian hieno Olan kaltaiselle yksinkertaiselle miehelle.”

			”Tuo ei pidä paikkaansa”, Emilie vastasi päättäväisesti. ”Minusta Ola kelpaisi kenelle tahansa. Mutta pitäähän siinä olla tunteitakin pelissä, eikö vain?”

			”Kyllä!” Liv huudahti ja vei kätensä kaulalleen. ”Sanoiko hän minusta jotain ennen lähtöään?”

			”Ei mitään erityistä”, Emilie vastasi. Se ei kuitenkaan ollut totta. Ola oli kertonut pyytäneensä Liviä unohtamaan hänet, mutta tyttö ei selvästikään ollut onnistunut siinä. Mies ei kuitenkaan ollut kertonut Livistä mitään erityistä, joten siinä mielessä Emilie ei valehdellut.

			”Toivottavasti hän palaa pian”, Liv kuiskasi. Sitten hän niiasi taas ja kiiruhti toisen piian perässä keittiöön. Emilie jäi kahdestaan äitinsä kanssa. Solfrid hymyili haikeasti ja katsoi Livin perään. Hän pudisti hitaasti päätään, kun ovi sulkeutui tytön perässä.

			”Liv-parka”, hän huokaisi. ”Hän on kovin rakastunut Olaan.”

			”Hän ei ole Olalle se oikea”, Emilie vastasi päättäväisesti.

			”Ei niin.” Äiti vilkaisi häntä syrjäkarein ja hymyili. Hänkin oli pukenut ylleen vanhat, miltei loppuun kuluneet vaatteensa. Mustan hameen ja pienen mustan röijyn, sen alle valkoisen puseron, mustan huivin ja puukengät.

			”Minun ja Olan välillä ei ihan oikeasti ole mitään”, Emilie vakuutteli naurahtaen. ”Pidän Olasta, muttei siinä ole sen enempää.”

			”Sinulla ei myöskään ole mitään kiirettä, tyttöseni”, Solfrid vastasi. ”Onko sinulla uutisia? Sain kirjeistäsi sellaisen käsityksen.”

			”On, mutten oikein tiedä, mistä aloittaisin”, Emilie sanoi. ”Tärkeintä on ehkä se, että olen löytänyt isän kuolemasta kertoneen miehen sisaren, ja hän antoi minulle veljensä osoitteen Amerikassa. Mies on nimeltään Fredrik Johansen ja asuu Minnesotan osavaltiossa. Siellä on kuulemma hyvin paljon norjalaisia. Kirjoitin hänelle noin viikko sitten.”

			”Voi että!” Solfrid tarttui tytärtään käsistä ja puristi niitä melkeinpä liiankin lujaa. ”Onpa jännittävää nähdä, vastaako hän.”

			”Niinpä, en malttaisi millään odottaa.” Emilie hymyili.

			”Kirje Fredrik Johansenilta ei tietenkään tuo Oddia takaisin, mutta olisi mukava kuulla Oddin ajasta Amerikassa”, Solfrid sanoi. ”Siitä, miten hän eli ja miten hän kuoli.”

			”Ja ennen kaikkea siitä, mitä hän ajatteli”, Emilie tuumi. ”Hän on saattanut uskoutua Fredrikille surustaan ja kaipuustaan.”

			”Toivottavasti”, Solfrid totesi nyökäten. ”Olin niin iloinen siitä, mitä kirjoitit Oddin äidilleen lähettämästä viimeisestä kirjeestä. Hyvä, että sait hänet avautumaan.”

			”Niin, Odd rakasti sinua niin paljon, että toivoi sinulle elämässä kaikkea hyvää, vaikka naisitkin toisen”, Emilie sanoi nyökäten.

			”Aivan tässä liikuttuu.” Solfrid hengähti syvään ja pyyhki silmiään. Emilie halasi äitiään, ja he jäivät hetkeksi seisomaan kädet toistensa ympärillä.

			”Minulla on paljon muutakin kerrottavaa”, Emilie sanoi, kun he hitaasti erkanivat toisistaan. ”Mutta aivan ensiksi haluan tietää, mitä sinulle nyt kuuluu.”

			”Ihan hyvää”, äiti sanoi, mutta Emilie näki ilon sammuvan hänen silmistään.

			”Ola kertoi, että Magnar nolasi itsensä käymällä humalapäissään kapteeni Conradin kimppuun”, Emilie sanoi. Tuntui oudolta kutsua isäpuolta etunimellä, mutta isäksi hän ei aikonut Magnaria enää kutsua.

			”Aivan, niin siinä kävi”, äiti huokaisi. ”Conrad hoiti tilanteen kuitenkin tyylikkäästi, joten se päättyi kohtalaisen hyvin.”

			”Magnar kuitenkin häpäisi itsensä täysin”, Emilie sanoi. ”En jaksa uskoa, että hän noin vain karistaa tuollaista harteiltaan.”

			”Ei, hän on…” Äiti huokaisi raskaasti. ”En tiedä, sopiiko minun jutella tästä kanssasi.”

			”Miksei sopisi? Eihän hän ole isäni”, Emilie huomautti.

			”Niin, se on totta.” Solfrid nyökkäsi otsaansa rypistäen ja rohkaisi sitten mielensä. ”Nykyään Magnar ei puhu mitään, jos vain suinkin voi sen välttää. Hän on synkkä ja sulkeutunut. Kapteeni Conrad vaati häntä pyytämään minulta anteeksi, ja niin hän tekikin seuraavana päivänä, kun oli kohmelossa. Asia ahdistaa häntä valtavasti, koska sen jälkeen hän on ollut aina vain jurompi. Pojat välttelevät isäänsä kaikin keinoin. Knutin on kuitenkin pakko auttaa häntä töissä, vaikkei yhtään haluaisi. Magnar ei ymmärrä lainkaan leikinlaskua. Asiat olivat ennenkin huonosti, mutta nyt tilanne on aivan toivoton.”

			”Kamalaa, että sinun täytyy elää noin!” Emilie puuskahti. ”Ja veljieni, vaikka pahinta se on sinulle.”

			”Kyllä minä pärjään”, äiti sanoi huokaisten. ”Sinun on muuten syytä tietää, että olen kertonut Magnarille, mitä Trondhjemissä tapahtui. Hän tietää nyt, että sinäkin olet kaikesta perillä. Kerroin pojillekin pari päivää sitten.”

			”Niinkö? Mitä he sanoivat?” Emilie puri alahuultaan katsoessaan äitiään jännittyneenä.

			”He toivoivat, että heidänkin isänsä olisi joku muu”, Solfrid vastasi synkkänä ja pudisti päätään. ”Ajattele, että he sanoivat niin. He odottavat innolla pääsevänsä muuttamaan pois kotoa. Hyvä, jos pystyn pitämään Knutin kotona kesän yli.”

			”Monet tietävät jo, kuka isäni on”, Emilie sanoi ja mainitsi Saran vanhemmat. ”Pelkään, että huhut lähtevät pian kiertämään.”

			”Niin, mutta kaikkein eniten pelkään Gottfredin ja kapteeni Conradin puhuvan sivu suunsa”, Solfrid vastasi. ”En ole kuullut heistä pihaustakaan Gottfredin saavuttua, joten luoja yksin tietää, mitä he hautovat.”

			”Linnoituksen komendantin virka kuulostaa upealta”, Gottfred Aas sanoi kahvitellessaan Kvamin virkatalon salongissa. Kapteeni Conrad istui hänen seuranaan, sillä he olivat juuri syöneet illallisen, ja Conrad antoi Gottfredin levätä vielä hetken. Lepo teki toki hyvää hänelle itselleenkin.

			Kapteenin yllätykseksi vieras oli vaatinut päästä mukaan heinäntekoon ja raatanut ahkerasti koko päivän. Conrad oli vaikuttunut. Hän ymmärsi Gottfredin olevan kauppias, joka ei suinkaan vain lorvinut vaan tarttui itsekin toimeen. Kapteeni oli joutunut ahkeroimaan vähintään saman verran kuin vieraansa, ja hän teki sen mielellään. Hän halusi näyttää esimerkkiä ja paiskia töitä yhtä paljon kuin työväki. Lisäksi hän viihtyi Gottfredin seurassa entistä paremmin.

			”Kyllä, mutta linnoituksen komendantin titteli on harhaanjohtava”, kapteeni vastasi. ”Kristiansten on vanha linnoitus, joka on menettänyt strategisen merkityksensä nykypäivän taistelussa. Sirpalekranaatteja ampuvat tykit moukaroisivat sen helposti maan tasalle, joten linnoituksella on lähinnä symbolista ja historiallista arvoa. Sen sijaan saan tärkeän toimen kaupungin uusissa puolustusjoukoissa, ja vastuulleni tulee myös aliupseerikoulu. Ja lisäksi tietenkin vielä seremonialliset velvollisuudet.”

			”Kunnialaukaukset ja sen sellaiset”, Gottfred sanoi nyökäten.

			”Ne ja paljon muuta.” Conrad puhalsi kahviinsa ja joi kulauksen. ”Jään kuitenkin kaipaamaan tätä.” Hän huitaisi kädellään selittämättä, mitä tarkoitti. Hiljaa mielessään hänen oli kuitenkin myönnettävä, ettei hän jäänyt kaipaamaan paikkaa vaan ihmisiä ja erityisesti yhtä ihmistä. Hän kuvitteli Solfridin sellaisena kuin tämä oli ollut heidän viimeksi nähdessään. Solfrid oli seissyt Salstadin talon seinustalla vaivaantuneen näköisenä. Hän oli ollut häkellyttävän kaunis kurjista vaatteistaan huolimatta. Kauneus ei kuitenkaan ollut kiinnittänyt kapteenin huomiota, vaan Solfridin katse niiden muutamien sekuntien aikana, kun heidän katseensa kohtasivat. Hän oli nähnyt silmissä lämpöä, viisautta, kaipausta ja epätoivoa. Kapteeni kaipasi Solfridia valtavasti.

			”Onko tänne nimitetty jo uusi komppanianpäällikkö?” Gottfred kysyi.

			”En usko, mutta kyllä sellainen ennen pitkää valitaan”, Conrad vastasi hajamielisesti. Hän kohautti kevyesti olkapäitään, muttei halunnut vaikuttaa välinpitämättömältä, joten hän jatkoi selitystään. ”Trondhjemin kenraali varmasti tietää jo seuraajan, mutta kestää aikansa, ennen kuin saan kuulla nimen. Toivottavasti he lähettävät hyvän miehen.”

			”Kaupunkielämä Trondhjemissä tekee sinulle varmasti hyvää”, Gottfred tuumi.

			”Kaipaatko itse Trondhjemiin?” kapteeni kysyi Gottfrediltä.

			”En, olen tottunut Kristiansundiin”, Gottfred vastasi päättäväisesti. ”Viihdyn siellä. Mutta kuulehan, mitä hittoa me teemme Magnar Haugenille?”

			”Sanopa se”, Conrad tokaisi nyökäten ja synkistyi silminnähtävästi. ”En todellakaan tiedä. Olisin voinut nitistää hänet, kun hän hyökkäsi kimppuuni puukko tanassa, mutta ei se ratkaisisi mitään. Hengen riistäminen, vaikka se olisikin hätävarjelua, aiheuttaisi vain uusia vaikeuksia etenkin Solfridille ja hänen pojilleen. Solfrid on vapautettava Magnar Haugenin ikeestä. Hän ei voi jatkaa elämäänsä Magnarin kanssa.”

			”Myös Emilien on saatava vapaus olla oma itsensä”, Gottfred jyrähti. ”Ei ole oikein, ettei hän voi kertoa olevansa rakkaan pikkuveljeni lapsi.”

			”Olen samaa mieltä”, kapteeni sanoi nyökäten. ”Emme saa unohtaa myöskään Solfridin poikia. Solfrid on heistä ylpeä ja syystäkin. Toivoisin, että heillä olisi paremmat mahdollisuudet elää hyvää elämää.”

			”Aivan”, Gottfred sanoi. ”Tilanne vaikuttaa siis neljän ihmisen elämään. Vastassamme on vain yksi itsepäinen ja vallanhaluinen äkäpussi.” Hän huokaisi raskaasti ja pullisti poskiaan. ”Laskutoimitus on mielestäni varsin yksinkertainen.”

			”Kyllä, laskutoimitus on yksinkertainen, mutta hyvän ratkaisun löytäminen on vaikeampaa”, Conrad tuumi. ”No niin, eiköhän mennä takaisin töihin. Jatketaanko keskustelua illalla lasillisen äärellä?”

			”Se sopii. Toivottavasti pääsemme silloin jonkinlaiseen lopputulokseen”, Gottfred totesi nyökäten ja tyhjensi kahvikuppinsa. ”Minulla on muutama idea.”

			”Ei kai niihin liity ammuskelua?” kapteeni kysyi rykäisten ja seurasi Gottfrediä ulos. Hän ei saanut vastausta.

			”Sanoit aiemmin, että sinulla on vielä muutakin asiaa”, Solfrid totesi kävellessään Emilien kanssa kotiin Haugeniin myöhään iltapäivällä. Solfrid oli saanut häävalmistelut hyvälle mallille, eikä Emiliellä ollut Salstadissa juurikaan tekemistä. Siksi hän oli lähtenyt äidin mukana käymään kotona. Solfridia jännitti kovasti, miten siinä kävisi. Magnar oli luultavasti kotona tekemässä heinätöitä.

			”Niin, sain tietää muutaman asian, joita on pitänyt miettiä”, Emilie vastasi. Sää oli päivän mittaan lämmennyt, joten hän oli vaihtanut ylleen ohuemman ja yksinkertaisemman sinisen mekon, jossa oli valkoinen kaulus. Hän kantoi käsivarrellaan sekä bonettiaan että kevyttä kesäröijyään. Kello riippui edelleen hänen kaulassaan, ja uumallaan hän kantoi kukkaroa ja puukkoa vyössä. Hän ei edelleenkään näyttänyt torpparin tyttäreltä, kaukana siitä.

			”No mitä?” Solfrid kysyi.

			”No, ensinnäkin Knutsen pakkahuoneella mutisi jotain sellaista, että tilikirjoista voisi käydä ilmi jotain tärkeää”, Emilie vastasi. ”Kysyin, mitä se voisi olla, mutta hän ei halunnut sanoa. Hän myönsi vain vaivoin, että asia liittyi sekä liiketoimiin että sinuun. Sen jälkeen hän vaikeni. Sanoi vain, ettei oikeastaan ollut sanonut mitään, aivan kuin olisi paljastanut salaisuuden.”

			”Onpa outoa”, Solfrid vastasi kohottaen kulmiaan. He kävelivät leveällä polulla rinnakkain ja olivat nyt saapuneet metsään kauas asutuksesta. Hän yritti muistella aikaa, jolloin oli työskennellyt pakkahuoneella työnjohtajan alaisuudessa, muttei keksinyt, mitä Knutsen oli mahtanut tarkoittaa.

			”Etkö sinäkin käyttänyt tilikirjoja työssäsi?” Emilie kysyi ja vilkaisi Solfridia sivusilmällä.

			”En pääkirjaa vaan ainoastaan tositteita ja muita papereita”, Solfrid sanoi pudistaen päätään. ”Knutsen vastasi itse tilikirjoista tukkukauppiaan valvonnassa. Vanha Aas vei kirjat joskus kotiin tarkastaakseen jotain, ja hän toi ne takaisin seuraavana aamuna. En kuitenkaan ymmärrä, miten ne liittyisivät minuun.”

			”Mietin myös yhtä toista asiaa”, Emilie sanoi. ”Kävelin yhtenä päivänä erään pörssimeklarin kanssa, ja kun saavuimme pörssiin…”

			”Pörssimeklarin?” Solfrid keskeytti hämmästyneenä. ”Tunnetko sinä sellaisiakin?”

			”Ainoastaan Lidvard Bangin”, Emilie vastasi. ”Hän on nuori ja komea. Ja poikamies.” Hän nauroi ja iski kiusoitellen silmää äidilleen. Solfrid huomasi Emilien punastuvan, joten tuttavuus ei tainnut olla aivan yhdentekevä.

			”Pidätkö sinä hänestä?” Solfrid kysyi.

			”Pidän, vaikken tunne häntä kovin hyvin”, Emilie sanoi. ”Bang on Jens Christianin ystävä ja kotoisin Kristianiasta. Olen tutustunut häneen Jens Christianin kautta, ja tanssin myös pari tanssia hänen kanssaan konsuli Hellmannin kesähuvilalla järjestetyissä juhlissa. Muistat varmaan, että kirjoitin niistä sinulle.”

			”Totta kai muistan.” Solfrid hymyili, sillä hän oli lukenut kirjeen useaan kertaan ihmetellen tyttärensä edesottamuksia.

			”Tapasin meklari Bangin aivan sattumalta sinä päivänä ja kävelin jonkin matkaa hänen kanssaan”, Emilie selitti. ”Tapasimme pörssissä vanhemman herran, joka tuli vakuutusyhtiön toimistosta. Mies oli johtaja Dolmen, ja hän hätkähti selvästi nähdessään minut. Hän muisti sinut ja ihmetteli yhdennäköisyyttämme.”

			”Sitä saa ihmetellä”, Solfrid sanoi nauraen, mutta vakavoitui taas nopeasti. ”Mutta mitä miettimistä siinä on?”

			”Se, että Dolmen kertoi yhtiönsä maksaneen huomattavan vakuutuskorvauksen, kun isoisän purjealus upposi”, Emilie vastasi. ”Tiesitkö sinä siitä?”

			”Vakuutuskorvauksenko? En ole koskaan kuullutkaan”, Solfrid vastasi järkyttyneenä. ”Voiko se pitää paikkansa? Kuulin, ettei alusta ollut vakuutettu.”

			”Kuka niin sanoi?” Emilie kysyi.

			”Se taisi olla Oddin äiti, siis sinun isoäitisi.” Solfrid pysähtyi ja tarttui tyttärensä käteen. ”Oletko varma tästä, Emilie?”

			”Tiedän vain sen, mitä herra Dolmen kertoi”, tytär vastasi. ”Hän sanoi, että summa oli suuri ja että se maksettiin vanhalle tukkukauppiaalle, joka oli sinun holhoojasi. Hän ei muistanut summaa eikä myöskään halunnut paljastaa sitä muille kuin sinulle.”

			”Voi ei”, Solfrid kuiskasi kauhuissaan. Hänen täytyi miettiä ennen kuin sanoi enempää, sillä asia oli järkyttänyt hänet perin pohjin. Olisiko tukkukauppias todella voinut huijata häneltä vakuutuskorvauksen? Senhän oli täytynyt olla useita tuhansia.

			”Meidän on pakko selvittää tämä”, Emilie sanoi. ”Sinun on lähdettävä käymään Trondhjemissä ja tutkittava asiaa.”

			”Niin, mutta ongelmana on se, etten ole nytkään täysivaltainen”, Solfrid vastasi huokaisten lannistuneena. ”Naimisissa oleva nainenhan ei ole koskaan täysivaltainen. Magnar on holhoojani. Hänellä on oikeus pyytää paperit nähtäväkseen.”

			”Emme voi kertoa tästä vielä mitään”, Emilie sanoi päättäväisesti. ”Ensin meidän on otettava selvää, mikä tähän on haudattuna. Jotain selvästi on.”

			”Niin, ja se saattaa liittyä Knutsenin mainitsemaan tilikirjamerkintään”, Solfrid sanoi tuijottaen tytärtään.

			”Niin minäkin luulen”, Emilie totesi nyökäten.

			”Mutta eihän vanha herra Aas ollut mikään roisto!” Solfrid huudahti. ”Eikä hän muistaakseni ollut erityisen ahnekaan. En voi millään uskoa, että hän olisi huijannut minulta vakuutusrahat.” Hän pudisti päätään muistellessaan menneitä. Emilie katsoi äitiään vastaamatta mitään, ja Solfridista tuntui, että hänen pitäisi sanoa vielä jotain.

			”Haaksirikon jälkeinen aika oli täyttä kaaosta”, hän selitti. ”En muista siitä juuri mitään, vain että olin surun ja epätoivon murtama. Millään muulla ei ollut mitään merkitystä. Olin ollut liian sairas lähteäkseni vanhempieni mukaan Vallersundiin, mutta olin jo toipumassa, kun järkytys ja suru sairastuttivat minut jälleen. En tiedä, kuinka kauan makasin vuoteenomana, mutta kesti kauan, ennen kuin sain voimani takaisin.”

			”Ymmärrän oikein hyvin”, Emilie sanoi ja tarttui äitiään käsistä heidän katsoessaan toisiaan. Tyttären myötätunto nosti palan Solfridin kurkkuun, ja kyyneleet valuivat poskille. Hän ei kuitenkaan antanut periksi itkulleen.

			”Odd sai minut takaisin jaloilleni”, hän jatkoi kuiskaten ja välillä nyyhkäisten. ”Kaikki muut välttivät puhumasta onnettomuudesta. Se oli tietysti heille vaikeaa, tai sitten he halusivat vaieta asiasta, jotta unohtaisin sen mahdollisimman pian. Niinhän monet ajattelevat, vaikka minusta se on väärin.”

			”Niin minustakin”, Emilie sanoi väliin. ”Mutta isäkö oli erilainen?”

			Solfrid hymyili kyynelten läpi, koska tytär sanoi isä eikä Odd. Solfridista tuntui heti paremmalta, ja kommentti vahvisti luottamuksen ja yhteenkuuluvuuden tunnetta heidän välillään.

			”Oli, isäsi ei kaihtanut vaikeita asioita, Emilie”, hän vastasi. ”Odd puhui haaksirikosta suoraan ja kauniisti, ja hän sai minutkin puhumaan. Totta kai se teki kipeää, mutta se oli tarpeen, ja pikkuhiljaa oloni helpotti.” Hän huokaisi ja pudisti päätään synkille muistoille. Emilie astui askeleen eteenpäin ja kietoi kätensä äitinsä ympärille. Se tuntui Solfridista hyvältä. Kaiken surkeuden keskellä hän tunsi itsensä rikkaaksi, koska hänellä oli niin upea tytär.

			”Myös Gottfred auttoi minua”, hän sanoi vielä. ”Hän ei ollut kovinkaan puhelias nuorimies, mutta kävimme silti pitkiä ja hyviä keskusteluja hänen ollessaan kotona. Hän puhui hämmästyttävän taitavasti tärkeistä asioista, vaikkei osannutkaan jutustella niitä näitä. Minusta tuntui, että hän todella välitti.”

			”Gottfred on hyvä mies”, Emilie totesi nyökäten.

			”Yksi parhaista”, Solfrid sanoi hymyillen hieman, mutta vakavoitui taas. ”Aloimme jutella, kun hän vietti paljon aikaa pakkahuoneella. Jatkoimme keskustelua satunnaisesti myös sen jälkeen, kun hän muutti Kristiansundiin ja perusti oman yrityksen. Siten sain kuulla myös hänen omista ongelmistaan. Hänhän rakasti Johannea, joka ei ollut kyllin hyvä hänen äidilleen, kun minä taas rakastin Oddia ja pelkäsin samaa. Ja niinhän siinä kävikin. Nyt sekä Odd että Johanne ovat kuolleet vanhan rouva Aasin takia.”

			Solfrid ei pystynyt enää pidättelemään kyyneleitään, vaan halasi tytärtään ja antoi niiden virrata.

			”Olet kokenut paljon vääryyttä, äiti”, Emilie kuiskasi, ja Solfrid tunsi tyttärensä silittävän selkäänsä. Oli ihmeellistä, miten oma lapsi saattoi tarjota niin suurta lohtua. Solfridin mielestä se oli myös nurinkurista, olihan hän sentään heistä kahdesta aikuinen. Solfrid käytti kaiken tahdonvoimansa hillitäkseen itsensä ja tukahduttaakseen itkunsa.

			”Huh, pillitän kuin pikkulapsi”, hän huokaisi.

			”Ei siinä ole mitään outoa”, Emilie vastasi. ”Minusta on outoa, ettet itke enempää.”

			”Voi, olenhan minä itkenyt silloin tällöin, varsinkin kun olen istunut yksin navetassa lypsämässä”, Solfrid tunnusti. ”En halunnut teidän näkevän.”

			”Onpa kurjaa”, Emilie sanoi surullisena.

			”Minun ei olisi pitänyt kertoa siitä”, Solfrid mutisi tuntien syyllisyyttä. Hänen ei pitäisi kaataa ongelmiaan tyttärensä niskaan.

			”Päinvastoin, olen iloinen, että kerrot minulle”, Emilie väitti vastaan. He halasivat toisiaan edelleen. Metsä heidän ympärillään oli hiljainen, eivätkä edes linnut laulaneet.

			”Meidän täytyy varmaan jatkaa matkaa”, Solfrid mumisi hetken kuluttua.

			Emilie ei vastannut, otti vain äitiään kädestä ja alkoi astella verkkaisesti Haugeniin. He olivat jo lähellä.

			”Huhujen mukaan Halvor Lien matkusti Trondhjemiin puhumaan kanssasi”, Solfrid sanoi, kun he olivat kävelleet jonkin matkaa vaiti.

			”Se pitää paikkansa”, Emilie vahvisti. ”Se oli kiusallista ja varsin masentavaa. Hän vaikutti lähtiessään täysin murtuneelta.”

			”Yrittikö hän kosia sinua?”

			”No tavallaan.” Emilie huokaisi raskaasti ja pudisti päätään. ”Se on harmi, mutta hän on itse sotkenut asiansa eikä voi syyttää ketään muuta.”

			”Se kirkolla kuultu valheko sai hänet tulemaan Trondhjemiin?” Solfrid kysyi.

			”Kyllä, juuri se. Joku mies oli kertonut hänelle siitä Steinkjerissä, ja juoru oli saanut liian suuret mittasuhteet”, Emilie kertoi. ”Onneksi olin juuri lukenut kirjeesi, joten pystyin kertomaan, mitä lapussa oli oikeasti lukenut. Vaikka valhettahan se oli joka tapauksessa.”

			”Niinpä. Kahta avutonta miestä, Halvor Lieniä ja Jacob Lundplassenia vastassa on ovela ja määrätietoinen Karen”, Solfrid vastasi pudistaen päätään. ”Jacob haluaa Karenin, mutta Karen haluaa Halvorin, joka ei oikeastaan halua Karenia, mutta antaa silti tytön johdatella itseään. Karenin lapsen isä voi olla joko Jacob tai Halvor. Niin minä olen asian ymmärtänyt.”

			”Niin. Halvor jupisi, että hänen tekisi mieli vain lähteä karkuun, kun hän lähti luotani”, Emilie kertoi. ”Mutta hän palasi kotiin mennäkseen naimisiin.”

			”Niin, ja siinä taitaa olla Halvor pähkinänkuoressa”, Solfrid sanoi nyökäten. ”Hän on kiltti ja mukava mies ja lisäksi vielä komea ja ahkerakin, mutta aivan liian heikko ja helposti johdateltavissa. Pidän Halvorista, mutta olen iloinen, ettei hänestä tule vävyäni.”

			”Niin minäkin”, Emilie sanoi hymyillen. ”Minun käy häntä kuitenkin sääliksi. Karen on heistä vahvempi osapuoli.”

			”Niin, siitä ei ole epäilystäkään”, Solfrid vastasi.

			”Miten Jacob Lundplassen mahtaa suhtautua asiaan?” Emilie ihmetteli. ”Hän saattaa keksiä vaikka mitä.”

			”Aivan”, Solfrid sanoi nyökäten. ”Ei ole ollenkaan varmaa, miten tämä vielä päättyy.”

			Emilie olisi halunnut kysyä lisää, mutta he saapuivat Haugenin tilalle, joten hän vaikeni. Äiti ja tytär pysähtyivät metsänreunaan. Solfrid huomasi Emilien katselevan ihmeissään ympärilleen, aivan kuin hän olisi yllättynyt siitä, kuinka pientä ja vaatimatonta kaikki oli. Torpan koira Loke ryntäsi paikalle suunniltaan ilosta nähdessään Emilien.

			Magnar hioi pienellä niityllä pitkävartista viikatettaan, ja Knut suoristi selkänsä pellon reunalla pidellen lyhytvartista viikatetta. He olivat niittäneet lähes koko niityn, ja Magnarin äiti nojasi haravaan. Hän oli levittänyt osan heinästä kuivumaan, mutta suurin osa makasi yhä maassa viikatteen jäljiltä.

			Kaikki tuijottivat Emilietä. Solfrid huomasi, että tytär jännitti Magnarin jälleennäkemistä.

			Karen oli käymässä Lian tilalla Halvorin ja hänen perheensä luona, tai oikeastaan hän oli siellä pitääkseen Halvorin ruodussa, jottei mies enää empisi. Perille päästyään hän sanoi tulleensa puhumaan häistä ja niihin liittyvistä käytännön asioista. Halvor ja hänen vanhempansa tervehtivät osoittamatta sen suurempaa innostusta. Sille Karen ei mahtanut mitään, joten hän tervehti ja hymyili kaikesta huolimatta.

			”Odotan häitä niin hartaasti, etten pysty vain istumaan kotona tekemättä mitään!” hän huudahti teeskennellen innokasta.

			”Vai niin”, Halvorin äiti vastasi. Muut olivat hiljaa.

			”Etkö sinäkin ole jo malttamaton, Halvor?” Karen iski silmää teennäisen veikeästi, mutta sai vastaukseksi vain vaivalloisen näköisen hymyn.

			Halvor oli kaikkea muuta kuin iloinen sulhanen. Hän oli alakuloinen, ja Karen luuli tietävänsä, mikä miestä vaivasi. Hän oli taas sen pahuksen Emilien lumoissa. Palattuaan Trondhjemistä Halvor ei ollut ollut entisellään, mutta kieltäytyi puhumasta asiasta.

			Karen ei kuitenkaan halunnut luovuttaa, joten hän yritti kaikesta huolimatta pysyä iloisella mielellä. Hänellä oli paljon pohdittavaa, ja suurin osa liittyi siihen, miten pitää Halvor aisoissa. No, muutamat huolet koskivat myös miehen perhettä ja oikeastaan paria muutakin asiaa.

			Karen oli huomannut, etteivät tulevat appivanhemmat pitäneet hänestä. Tärkeintä oli kuitenkin se, että he tekivät osansa häävalmisteluista. Karen tiesi myös saaneensa kylällä ikävän maineen, joka hänen oli yritettävä korjata. Lisäksi Jacob oli nyrpeä ja kostonhimoinen. Hän oli törmännyt mieheen matkalla tänne. Luultavasti Jacob oli pitänyt häntä silmällä. Karen oli käyttänyt tilaisuuden hyväkseen ja läksyttänyt Jacobin, vaikka siitä tuskin oli apua.

			”Lähdetäänkö, Halvor, kävelylle Småvollaniin? Olisi mukava nähdä tuleva kotimme”, Karen ehdotti, kun tunnelma Lian tilalla kävi liian raskaaksi. Småvollan oli nyt virallisesti yhdistetty Lian kanssa suuremmaksi tilaksi. Karenista oli mainiota, että Småvollanin rakennukset olivat tyhjillään. Heidän ei tarvitsisi asua aviomiehen perheen kanssa kuten useimpien vastanaineiden. Siinä suhteessa Karen tunsi olevansa varsin onnekas, vaikka heillä muuten olikin vaikeaa. Hänestä oma tila enteili hyvää tulevaisuutta.

			Halvor muuttuisi ajan mittaan kyllä myötämieliseksi, kunhan he vain menisivät naimisiin ja pääsisivät muuttamaan yhteen. Sehän oli selvää.

			Halvor ei vastannut Karenin ehdotukseen, mutta nousi silti ylös ja lähti hänen mukanaan ulos. Karen ripustautui miehen käsikynkkään heidän kävellessään polkua. Halvorin saamattomuus ja alakuloisuus alkoivat ärsyttää Karenia. Mieluiten hän olisi antanut tälle potkun takamukseen, mutta hillitsi itsensä ja hymyili kaikesta huolimatta. Hänen raskautensa näkyi jo selvästi, vaikkei hän ollut vielä pyöreimmillään. Vauvan syntymään oli aikaa parisen kuukautta.

			”Odotan niin kovasti lapsemme syntymää”, hän sanoi silitellen vatsaansa. ”Etkö sinäkin?”

			Halvor näytti epäröivän eikä tiennyt, mitä vastata, joten Karen kiiruhti jatkamaan.

			”Ajattele, Halvor, että sinusta tulee isä!” hän huudahti. ”Eikö se olekin jännittävää? Luulenpa, että lapsi on poika ja muistuttaa sinua.” Karen olisi heti halunnut perua sanansa, sillä hän näki epäilyksen häivähtävän miehen katseessa. Entä jos poika näyttäisikin Jacobilta? Sitä Halvor varmasti ajatteli, eikä Karenin olisi pitänyt muistuttaa häntä moisesta mahdollisuudesta.

			”Mutta voihan se tietysti olla myös minun näköiseni tyttö”, hän kiirehti sanomaan. ”Sinulla ei varmaankaan ole mitään sitä vastaan, Halvor-kulta?”

			”Se taitaisi olla parasta”, mies murahti katsomatta häneen.

			”Niin, mutta sitten meidän on tehtävä vielä perillinen”, Karen totesi naurahtaen. ”Se kai olisi mieluinen tehtävä?”

			”Saapa nähdä”, mies mutisi. Karen oli haljeta kiukusta. Silti hän säilytti ystävällisen äänensävynsä heidän lähestyessään Småvollania.

			”Häävalmistelut taitavat olla pian tehtynä”, hän sanoi vakavammin. ”Vanhempasi ovat olleet ahkeria. Mutta eipä meidän häissämme ole kovin paljoa tekemistäkään.”

			Halvorille ja Karenille ei pidettäisi suuria häitä. He halusivat säästää kuluissa, ja Salstadin häät vetäisivät joka tapauksessa väen puoleensa. Pienet ja yksinkertaiset häät suurten varjossa sopivat Karenille oikein hyvin. Hän aikoi esiintyä vaatimattomana ja maltillisena, sillä hänen piti puhdistaa maineensa.

			”Ei niin…” Halvor huokaisi pyöritellen päätään eikä sanonut enempää.

			”Kai sinäkin olet tehnyt osasi valmisteluista?” Karen kysyi katsoen miestä.

			”Olen.” Halvor ei muuta pukahtanut. Karen vaikeni hetkeksi harmissaan. He jatkoivat matkaa ääneti aina Småvollanin pihaan saakka. Halvor oli ostanut tilan hetken mielijohteesta käydessään huutokaupassa. Karen oli ilahtunut ikihyviksi saatuaan tietää kaupasta. Hän oli asiasta edelleen mielissään, mutta hänen ilonsa ei näyttänyt tarttuvan Halvoriin.

			”Tule, mennään sisälle”, hän sanoi ja veti miehen perässään.

			He astuivat porstuaan, joka oli pienempi kuin Lian tilalla mutta suurempi kuin useimmissa torpissa. Talo oli muutenkin aika pieni, mutta Karenille se kelpasi. Hän ei ollut tottunut kotonaan parempaan. Tikkaat seinustalla veivät ylös parvelle, ja ovi johti pirttiin. Karen katseli ympärilleen pirtissä, josta tulisi hänen kotinsa. Kahdesta pienestä ikkunasta tuli hyvin valoa, eikä niissä ollut hämähäkinseittejä tai muutakaan likaa, joten joku oli selvästi siivonnut.

			Pirtin nurkkaan oli muurattu avoin tulisija, ja pari vanhaa rautapataa roikkui takorautakoukuissa sen vieressä. Hirsiseinät olivat mustuneet tulisijan ympäriltä. Vaikka Karen oli tottunut sellaiseen, ne näyttivät hänestä synkiltä. Ne pitäisi kalkita valkoisiksi. Se kertoisi hänen etenemisestään köyhästä pientilallisen tyttärestä oikeaksi maatilan emännäksi. Hän aikoi myös pyytää Halvoria hankkimaan rautahellan, mutta se sai odottaa, kunnes he olisivat naimisissa.

			Pirtti oli sen verran tilava, että sinne mahtui kunnon pöytä, ei pelkästään klaffipöytä, joka käännettiin esiin seinältä tarpeen vaatiessa. Pöytä oli pirtissä valmiina, samoin sivustavedettävä laveri ja penkki. Melkein koko irtaimisto oli kuulunut kauppaan, vain suuri kirstu puuttui. Småvollanin perhe oli pakannut siihen tavaransa lähtiessään Amerikkaan.

			Katossa oli makuuparvelle vievä lämpöaukko, joka peitettiin luukulla, kun parvella ei nukuttu. Parasta talossa oli kuitenkin se, että siinä oli kunnon makuusoppi, ja huoneiden välissä oli ovi, eikä pelkkä verho. Karen veti Halvorin mukaansa makuusoppeen ja hymyili nähdessään ikkunan, joka antoi tilaan valoa. Ajan myötä hän aikoi pyytää Halvoria asentamaan makuusoppeen kamiinan, ehkä sellaisen, josta savu menisi putkea pitkin seinän läpi ulos. Sillä ei kuitenkaan ollut kiirettä, alkuun he voisivat vain pitää ovea auki pirttiin talvisin.

			Edellisiltä asukkailta oli jäänyt melko suuri sänky, jossa oli paksu olkipatja. Karen vilkaisi sänkyä epäröiden, sillä patjassa saattoi olla täitä. Kaipa sitä joitakin riskejä täytyi ottaa. Sängyssä saattoi olla uudet oljet, sillä huone vaikutti puhtaalta ja siistiltä. Halvorin äidin tai siskojen oli täytynyt käydä täällä siivoamassa. Karen poti huonoa omaatuntoa siitä, ettei ollut osallistunut siivoamiseen. Sitä oli kuitenkin myöhäistä miettiä, joten hän kääntyi Halvorin puoleen, kietoi kätensä miehen ympärille, nousi varpailleen ja suuteli tätä pitkään. Mies oli aluksi vaisu, mutta Karen tiesi kokemuksesta, että hän syttyisi pian.

			”Täällä meidän on hyvä olla, Halvor”, hän kuiskasi ja vetäytyi kauemmas.

			Mies murahti, mutta alkoi lämmetä, kun tyttö suuteli häntä uudelleen. Karen alkoi estellä miestä vain antaakseen tämän ottaa ohjakset.

			”Voi, Halvor”, Karen kuiskasi hengästyneenä. ”Nyt sinun täytyy rauhoittua, etten tule hulluksi.”

			Halvor ei vastannut vaan jatkoi vain suutelemista, ja Karen tunsi, kuinka mies hyväili hänen toista rintaansa. Karen huokaisi nautinnollisesti ja ajatteli asioiden luistavan hyvin, vaikka olikin jarruttelevinaan. Halvor oli hänen vallassaan ja niin sai olla jatkossakin, sillä hän tiesi miehen heikkoudet ja omat vahvuutensa. Kukaan ei onnistuisi viemään Halvoria häneltä.

			”Halvor kiltti. Nyt sinun täytyy lopettaa”, Karen mumisi.

			”Miksi?” mies murahti käheästi.

			”Muista, että olen siunatussa tilassa”, Karen kuiskasi.

			”Hm!” Halvor mumisi.

			”Mutta ehkä se onnistuu, jos olet varovainen”, Karen sanoi vetoavalla äänellä, ikään kuin olisi antanut periksi pelkästä kiltteydestä ja huomaavaisuudesta. Halvor nielaisi syötin.

			”Elämämme tulee sujumaan niin hyvin!” Karen jatkoi viekoittelevasti hymyillen. Siihenkään mies ei vastannut, mutta Karen tunsi hänet ja aisti hänen ajatuksensa. Hyvää tästä tulee, kenties erinomaista. Karen osasi ohjailla Halvoria, kunhan mies ei saanut olla liian paljon itsekseen. Pian Halvor olisi hänen tiloineen kaikkineen.

			Vielä neljä päivää, ja saalis olisi varma.

